35. schôdza NR SR - 12.deň - A. dopoludnia
Dátum: 2025-06-13
Poslanec: Záborská, Anna (SLOVENSKO)
Druh vystúpenia: Vystúpenie

72. Ďakujem pekne, pán predseda. Dovoľte mi, aby som predložila a zároveň vás požiadala o podporu, návrh poslancov Národnej rady Slovenskej republiky Anny Záborskej a Richarda Vašečku na prijatie uznesenia Národnej rady Slovenskej republiky k odmietnutiu financovania tzv. potratovej turistiky a k podpore suverenity členských štátov v otázkach ochrany života, tlač 843. Vážený pán predseda, kolegyne a kolegovia, dovoľte mi, aby som ako predkladateľka spoločne s pánom Richardom Vašečkom vás oboznámila s uznesením Národnej rady Slovenskej republiky k odmietnutiu financovania tzv. potratovej turistiky a k podpore suverenity členských štátov v otázkach ochrany života. Zároveň prednesiem stanovisko k tomuto návrhu a vysvetlím dôvody, pre ktoré považujeme prijatie tohto uznesenia za potrebné a opodstatnené. Tento návrh vznikol ako reakcia na zaregistrovanie európskej občianskej iniciatívy s názvom „My Voice, My Choice" Európskou komisiou. Je dôležité zdôrazniť, že návrh uznesenia nie je namierený proti samotnému mechanizmu Európskej občianskej iniciatívy, ktorú považujeme za súčasť demokratického rámca Európskej únie. Bola som ako poslankyňa Európskeho parlamentu jednou z prvých iniciatív takejto, jednej z prvých iniciatív v Európskej únii a považujeme to za veľmi dôležitý nástroj. Našou kritikou nie je samotná existencia iniciatívy, ale zneužitie inštitútu európskej iniciatívy na ciele, ktoré sú v rozpore so zmluvami Európskej únie, s princípmi subsidiarity a s národnou suverenitou. A hoci má táto iniciatíva formálne nelegislatívny charakter, jej význam a potenciálny dopad nemožno podceňovať. Iniciatíva požaduje vytvorenie finančného mechanizmu Európskej únie určeného na financovanie interrupcií pre ženy z členských štátov, kde je potrat, umelý potrat právne obmedzený. De facto ide o návrh, ktorý by umožnil čerpanie prostriedkov z rozpočtu Európskej únie na tzv. potratovú turistiku, teda prekročenie hraníc členského štátu za účelom vykonania interrupcie v inom štáte. Tento návrh predstavuje závažný zásah do výlučných právomocí členských štátov, ktoré sú zverejnené, ktoré sú zverené výlučne členským štátom podľa čl. 168 ods. 7 Zmluvy o fungovaní Európskej únie. Zásadný problém spočíva v tom, že napriek tomu, že v otázkach ochrany života aj v otázkach poskytovania zdravotnej starostlivosti je to kompetencia členského štátu, tak táto iniciatíva obchádza tento jeden zo základných pilierov fungovania Európskej únie. Podľa čl. 5 Zmluvy o Európskej únii je Európska únia oprávnená konať iba vtedy, ak ciele navrhovaného opatrenia nemôžu byť dostatočne dosiahnuté členských štátmi. Reguláciu vykonávania umelých potratov si môžu členské štáty celkom normálne a pohodlne prijať. V tomto prípade však chýba akékoľvek opodstatnenie, prečo by mala byť financovaná interrupcia na úrovni Európskej únie. Hovorí sa o tom, že táto iniciatíva nemá legislatívny charakter, nemá priamo legislatívny charakter. Keby sa prijala, tak to neznamená, že začne platiť v celej Európskej únii. Až následne sa musí pripraviť legislatíva, ktorá toto umožní. Čiže v tom druhom kroku ona má legislatívny dopad. Zároveň mi dovoľte upozorniť ešte na jeden veľmi dôležitý aspekt, a to je tzv. mäkká politika Európskej únie, teda politika formovaná prostredníctvom nelegislatívnych aktov, odporúčaní, stanovísk, komunikácií, občianskych iniciatív, ktoré síce nie sú záväzné, ale majú skutočný a významný vplyv na smerovanie európskej politiky. Tieto akty vytvárajú politický a ideologický tlak na členské štáty často s cieľom zmeniť národnú legislatívu alebo rozhodovanie ústavných orgánov v otázkach, ktoré patria do ich výlučnej kompetencie. Boli sme toho svedkami niekoľkokrát. Takýto tlak nie je v súlade s rovnosťou medzi členskými štátmi a inštitúciami Európskej únie. Európska komisia, ktorá pravidelne apeluje na členské štáty, aby dodržiavali právo Európskej únie, by sama mala ísť príkladom a dôsledne rešpektovať dohodnuté zmluvné kompetencie. V tomto prípade však Európska komisia prekročila svoje právomoci, keď zaregistrovala iniciatívu, ktorá je v rozpore so zmluvným rámcom a ktorá smeruje k vytvoreniu nástroja, ktorý by umožnil Európskej únii financovať niečo, čo nie je súčasťou jej kompetencií. Zo slovenského pohľadu je potrebné uviesť, že právny poriadok Slovenskej republiky nepovažuje interrupciu za ľudské právo. Tento pohľad je zakotvený nielen v našej legislatíve, ale aj v spoločenskom a kultúrnom povedomí. Vieme veľmi dobre, že jediný štát, ktorý považuje interrupciu za ľudské právo, je Francúzsko. Všetky ostatné to za právo nepovažujú a neviem, akým spôsobom si Európska komisia vysvetľuje, akú hlavičku tomu dala, tej európskej iniciatíve, že ju vôbec zaregistrovala. Pokusy o jej zakotvenie na úrovni EÚ prestavujú aj priame ohrozenie ústavnej identity Slovenskej republiky, demokratickej legitimity, jej rozhodovania a práv členských štátov. Vážené kolegyne a kolegovia, prijatím tohto uznesenia nedeklarujeme odmietnutie občianskej iniciatívy ako takej, opakujem, nedeklarujeme odmietnutie občianskej iniciatívy ako takej, ale odmietame jej zneužitie na účely, ktoré presahujú rámec kompetencie Európskej únie a ktorých cieľom je narušiť suverenitu členských štátov v tých najcitlivejších otázkach. Z tohto dôvodu vás chcem požiadať, aby ste návrh uznesenia podporili a tým aby Národná rada Slovenskej republiky vyslala jasný signál, že bude aktívne brániť suverenitu Slovenskej republiky, ústavné princípy a právny štát a nebude tolerovať pokusy o ideologické pretláčanie tém, ktoré sú v rozpore s naším hodnotovým rámcom a národnými kompetenciami. Ďakujem pekne.